一犂春雨圖
作者：釋居簡
朝代：宋

paragraphs: 謝家風流絕代無，底事要作耕田夫。
一犂春雨開新圖，此圖之作胡爲乎。
莫是天民先覺者，小試經綸起莘野。
復將斯道覺斯民，千載精神入模冩。
不然淵明賦歸後，荷鉏去種南山豆。
晚風新霽擢良苗，一段風光相授受。
扣之輒笑橫點頭，老農老圃吾何求。
六經蕪翳力穮蔉，百王理亂深鉏耰。
剪剪茆茨出林罅，菽水清歡在其下。
聖賢所樂屬吾廬，當觀吾廬莫觀圖。